STARÉ MESTO. Milovníci zvierat si budú môcť v sobotu v Bratislave nájsť domáceho miláčika z útulku. Akcia Nájdite sa!...so zvieratkom z útulku, ktorú organizuje mestská časť Staré Mesto, sa bude konať v sobotu od 10:00 do 16:00 v Horárni v bratislavskom Horskom parku.
Agentúru SITA o akcii informoval staromestský hovorca Tomáš Halán.
V sobotu si v bratislavskom Horskom parku budú hľadať nových majiteľov psy a mačky z dvanástich slovenských útulkov. Okrem toho čaká návštevníkov sprievodný program, zaspievať príde Zdenka Predná a účasť podľa Halána prisľúbili i ďalšie známe tváre. Prítomným prídu o spolužití človeka a psa v meste porozprávať odborníci z organizácie Pes v meste - City dog.
Milovníkom zvierat tiež predstavia projekt Psík - náš kamarát, ktorý vznikol spolu s Rodinným centrom Prešporkovo.
"Ide o motivačné stretnutia a cvičenia detí so psami, určené predovšetkým pre deti v predškolskom veku. Deti aj rodičia sa učia, ako sa správať ku psom, precvičia jemnú aj hrubú motoriku a pri tom sa osmeľujú a zoznamujú so psíkom," vysvetlil Marek Gašparík z organizácie Pes v meste – City dog.
Počas akcie Nájdite sa! sa budú dražiť aj veci pre psíkov a pre tých, čo si na akcii adoptujú zvieratko z útulku sú pripravené i darčeky. "V apríli si vďaka akcii našlo nových majiteľov 16 psíkov a veríme, že tentoraz to bude ešte viac. Všetkých ľudí s dobrým srdcom srdečne pozývam v sobotu do Horského parku," pozýva staromestská starostka Táňa Rosová.
Podujatie Nájdite sa!...so zvieratkom z útulku organizuje Staré Mesto trikrát ročne od marca 2011. Na akcii sa prezentujú útulky a občianske združenia, ktoré donesú zvieratká na adopciu. So svojím psom Martym sa takto vlani našla aj starostka Starého Mesta Tatiana Rosová a odvtedy je psík členom jej domácnosti.
S nápadom zorganizovať akciu na pomoc zvieratám z útulku prišla starostka Rosová, ambasádorkou projektu sa stala herečka a moderátorka Kristína Farkašová. Akcia vznikla preto, aby pomáhala opusteným zvieratám. Cieľom podujatia je nájsť domov psom a mačkám, ktoré sa útulkom nedarí umiestniť alebo si ich zatiaľ nikto nevšimol.